KIRJALLINEN KYSYMYS E-2672/01 esittäjä(t): Mario Borghezio (NI) neuvostolle. Kiihkoislamilaisten terrorismi Euroopassa.



Virallinen lehti nro 134 E , 06/06/2002 s. 0074 - 0075



KIRJALLINEN KYSYMYS E-2672/01 esittäjä(t): Mario Borghezio (NI) neuvostolle (3. lokakuuta 2001) Aihe: Kiihkoislamilaisten terrorismi Euroopassa Perjantaina 14. syyskuuta 2001 Ranskan ja Italian turvallisuuspalvelujen ja Interpolin yhteisesti toteuttama toimenpide johti neljän terroristiksi epäillyn henkilön pidättämiseen. Kyseisillä henkilöillä on hyvin todennäköisesti yhteyksiä Osama Bin Ladeniin, ja kaksi heistä, yksi afganistanilainen ja yksi iranilainen, pidätettiin Nizzassa ja kaksi muuta, jotka ovat afganistanilaisia, Ventimigliassa. Viimeksi mainituilta takavarikoitiin videokasetteja, joissa pidätetyt olivat kuvattuina korkea-arvoisten islamistien kanssa. Kasetilla oli myös kuvia verilöylyistä sekä hyvin yksityiskohtainen Brysselin kartta. Katsooko neuvosto edellä mainitun löydön osoittavan, että Bryssel ja siellä toimivat kansainväliset järjestöt ovat mahdollisia terroristi-iskujen kohteita? Mihin kiireellisiin toimiin neuvosto aikoo ryhtyä edellä mainittujen seikkojen johdosta? Yhteinen vastauskirjallisiin kysymyksiin E-2650/01, E-2662/01 ja E-2672/01 (12. helmikuuta 2002) Neuvosto kehottaa arvoisaa parlamentin jäsentä tutustumaan päätelmiin ja toimintasuunnitelmaan, jotka hyväksyttiin 20. syyskuuta 2001 (oikeus- ja sisäasioiden kokoonpanossa) kokoontuneessa ylimääräisessä neuvoston istunnossa, sekä Eurooppa-neuvoston (21. syyskuuta 2001) päätelmiin. Näissä päätelmissä mainitaan useita käytännön toimia terrorismin vastustamiseksi ja torjumiseksi. Mitä tulee Euroopan unionin jäsenvaltioiden tiedustelupalveluiden koordinointiin terrorismin vastaisessa toiminnassa, asiaan viitataan äskettäin hyväksytyissä ja edellä mainituissa teksteissä seuraavasti: 21. syyskuuta 2001 kokoontuneen Eurooppa-neuvoston hyväksymän toimintasuunnitelman kohdassa 2.3. todetaan: Jäsenvaltiot jakavat viipymättä ja järjestelmällisesti Europolin kanssa kaikki tarpeelliset terrorismia koskevat tiedot. Europoliin perustetaan mahdollisimman nopeasti terrorismin vastaiseen toimintaan erikoistunut yksikkö . Gentissä 19. lokakuuta 2001 pidetyn epävirallisen Eurooppa-neuvoston kokouksessa valtion- ja hallitusten päämiehet hyväksyivät julkilausuman, jonka 2 kohdassa mainitaan välittömästi toteutettavien ensisijaisten tavoitteiden joukossa sellaisten operatiivisten yksiköiden välisen yhteistyön vahvistaminen, joiden tehtävänä on terrorismin torjunta: Europol, Eurojust, tiedustelupalvelut, poliisin yksiköt ja oikeusviranomaiset. Kemiallisilla tai biologisilla aseilla tehtävien terrori-iskujen uhan osalta Gentin julkilausuman 5 kohdassa korostetaan, että viranomaiset ylläpitävät tehostettua valvontaa ja tiedustelupalvelujen sekä poliisi-, väestönsuojelu- ja terveysviranomaisten välistä yhteistyötä vahvistetaan. Neuvosto ilmoittaa myös arvoisalle parlamentin jäsenelle, että Euroopan komissio on äskettäin esittänyt ehdotuksen puitepäätökseksi, jonka pyrkimyksenä on muun muassa säätää yhdenmukaisesta terrorismin määrittelemisestä ja kriminalisoimisesta jäsenvaltioissa. Edellä mainittu ehdotus puitepäätökseksi on toimitettu Euroopan parlamentille lausuntoa varten ja neuvoston on erittäin nopeasti hyväksyttävä se 21. syyskuuta 2001 kokoontuneen ylimääräisen Eurooppa-neuvoston päätelmien mukaisesti. Käytännössä unionin kunkin toimielimen on ryhdyttävä toimenpiteisiin, joilla voidaan varmistaa niiden omien turvallisuusyksiköiden sopeuttaminen nykyisiin uhkiin.